- Мы сустрэліся з ёй у Варшаве. У Польшчы была арганізаваная вячэра з прэзідэнтамі ў гонар ўручэння прэміі «Салідарнасці». Наколькі я памятаю, прэмію тады атрымаў Мустафа Джамілеў. Мяне запрасілі ад Беларусі разам са Станіславам Шушкевічам прысутнічаць на вячэры, у якой браў удзел прэзідэнт ЗША Барак Абама, былі там і прэзідэнты іншых еўрапейскіх краін, у тым ліку Даля Грыбаўскайтэ. Мы тады сустрэліся і змаглі асабіста пагаварыць адзін з адным. Яна мяне пазнала. Сказала, што разумее, наколькі цяжка было мне, калі я прыехала. Я ёй таксама патлумачыла: мы прайшлі праз турмы, праз катаванні... Яна сказала, што разумее, што таксама магла зрабіць памылку, таксама магла схібіць. Атрымалася такая цёплая чалавечая размова.